Iċ-Chairperson tal-Kunsill Nazzjonali tal-Ktieb, Mark Camilleri, qal li m’għandux jintwera film kontra l-abort fil-Kavallier ta’ San Ġakbu. Il-film, li jġib l-isem ‘Unplanned’, mistenni jintwera għall-ewwel darba llejla mil-LifeNetwork Foundation, li rreklamat l-avveniment b’biljetti ta’ €25. Fuq il-midja soċjali s-Sur Camilleri qal li iktar tard l-avveniment inbidel għal wieħed privat, u esprima wkoll ruħu kontra li l-President George Vella jattendi għalih. Id-direttur artistiku ta’ Spazju Kreattiv, Toni Sant, iċċara li dan il-film mhuwiex parti mill-programm ta’ Spazju Kreattiv, iżda se jittella’ minn terzi li krew il-post. Sostna li Spazju Kreattiv ma jiċċensura lil ħadd, u kulħadd huwa liberu li jikri l-faċilitajiet, sakemm l-avveniment ma’ jaħbatx mad-dati tal-programm ta’ Spazju Kreattiv. Min-naħa l-oħra, is-Sur Camilleri saħaq li għandu jkun hemm deċiżjonijiet editorjali fejn jidħol l-użu ta’ spazju pubbliku, u li m’għandux jingħata lil entitajiet b’rabtiet politiċi sempliċiment għax jifilħu jħallsu.